CELEX: 62021CN0506
Language: et
Date: 2021-08-18 00:00:00
Title: Kohtuasi C-506/21: Eelotsusetaotlus, mille on esitanud Landgericht Erfurt (Saksamaa) 18. augustil 2021 – UM versus Daimler AG

25.10.2021   
            
            
               ET
            
            
               Euroopa Liidu Teataja
            
            
               C 431/10
            
         
      Eelotsusetaotlus, mille on esitanud Landgericht Erfurt (Saksamaa) 18. augustil 2021 – UM versus Daimler AG
      (Kohtuasi C-506/21)
      (2021/C 431/09)
      Kohtumenetluse keel: saksa
      
         Eelotsusetaotluse esitanud kohus
      
      Landgericht Erfurt
      
         Põhikohtuasja pooled
      
      
         Hageja: UM
      
         Kostja: Daimler AG
      
         Eelotsuse küsimused
      
      
                  1.
               
               
                  Kas direktiivi 2007/46/EÜ (1) artikli 18 lõige 1, artikli 26 lõige 1, artikkel 46 koosmõjus määruse (EÜ) nr 715/2007 (2) artiklitega 4, 5 ja 13 järgivad ka eesmärki kaitsta sõidukite ostjate huve ja vara? Kas sellega on hõlmatud ka sõiduki ostja huvi hoiduda ostmast sõidukit, mis ei ole kooskõlas liidu õiguse nõuetega, eelkõige sellist sõidukit, millesse on paigaldatud keelatud katkestusseade määruse (EÜ) nr 715/2007 artikli 5 lõike 2 tähenduses?
               
            
                  2.
               
               
                  Kas liidu õigusest, eelkõige tõhususe põhimõttest ja põhiõigustest ning looduse enese õigustest tuleneb, et sõiduki ostjal on õigus esitada sõiduki tootja vastu tsiviilõiguslikku kahju hüvitamise nõuet iga kord, kui sõiduki tootja on enda süül (hooletusest või tahtlikult) lasknud turule sõiduki, millesse on paigaldatud keelatud katkestusseade määruse (EÜ) nr 715/2007 artikli 5 lõike 2 tähenduses?
               
            
                  3.
               
               
                  Kas liidu õigusega, eelkõige ELTL artikliga 267 koosmõjus ELL artikli 19 lõikega 1 ja Euroopa Liidu põhiõiguste harta artikliga 47 on vastuolus sellised Saksa õigusnormid nagu ZPO (tsiviilkohtumenetluse seadustik) § 348 lõige 3 ja seda puudutav kohtupraktika, kuivõrd nende tõttu on eelotsusetaotluse esitamine Euroopa Kohtule keerulisem, aeganõudvam või võimatu? Kas see on nii ka kohtuniku erapooletust reguleerivate Saksa õigusnormide nagu ZPO § 42 puhul?
               
            
         (1)  Euroopa Parlamendi ja nõukogu 5. septembri 2007. aasta direktiiv 2007/46/EÜ, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT 2007, L 263, lk 1).
      
         (2)  Euroopa Parlamendi ja nõukogu 20. juuni 2007. aasta määrus (EÜ) nr 715/2007, mis käsitleb mootorsõidukite tüübikinnitust seoses väikeste sõiduautode ja kommertsveokite (Euro 5 ja Euro 6) heitmetega ning sõidukite remondi- ja hooldusteabe kättesaadavust (ELT 2007, L 171, lk 1).